CELEX: 62020TN0509
Language: sk
Date: 2020-08-14 00:00:00
Title: Vec T-509/20: Žaloba podaná 14. augusta 2020 – Daimler/Komisia

28.9.2020   
            
            
               SK
            
            
               Úradný vestník Európskej únie
            
            
               C 320/30
            
         
      Žaloba podaná 14. augusta 2020 – Daimler/Komisia
      (Vec T-509/20)
      (2020/C 320/62)
      Jazyk konania: nemčina
      
         Účastníci konania
      
      
         Žalobkyňa: Daimler AG (Stuttgart, Nemecko) (v zastúpení: N. Wimmer, C. Arhold a G. Ollinger Rechtsanwälte)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil sporné rozhodnutie žalovanej vydané na základe nariadenia Európskeho parlamentu a Rady (ES) č. 443/2009 z 23. apríla 2009 (1), najmä podľa článku 8 ods. 5 druhého pododseku, v rozsahu, v akom žalobkyni v článku 1 ods. 1 tohto rozhodnutia v spojení s prílohou I tabuľkou 1 a tabuľkou 2 v stĺpci D spresňuje priemerné špecifické emisie CO2 a v stĺpci I úspory emisií CO2 z ekologických inovácií,
               
            
                  —
               
               
                  prerušil toto konanie až do vydania právoplatného rozhodnutia vo veci T-359/19 a
               
            
                  —
               
               
                  zaviazal žalovanú na náhradu trov konania.
               
            
         Dôvody a hlavné tvrdenia
      
      Cieľom predmetnej žaloby je zrušenie vykonávacieho rozhodnutia Komisie (EÚ) 2020/1035 z 3. júna 2020, ktorým sa potvrdzuje alebo mení predbežný výpočet priemerných špecifických emisií CO2 a cieľových hodnôt špecifických emisií pre výrobcov osobných vozidiel a ľahkých úžitkových vozidiel za kalendárny rok 2018 podľa nariadenia Európskeho parlamentu a Rady (EÚ) 2019/631 (2).
      Žalobkyňa uvádza v žalobe tieto žalobné dôvody.
      
                  1.
               
               
                  Prvý žalobný dôvod: porušenie článku 12 ods. 1 druhého pododseku nariadenia (ES) č. 443/2009 v spojení s článkom 1 ods. 3 vykonávacieho rozhodnutia (EÚ) 2015/158 (3) v spojení s článkom 6 ods. 1 vykonávacieho nariadenia (EÚ) č. 725/2011 (4). Svojim rozhodnutím žalovaná porušila vyššie uvedené ustanovenia tým, že v rámci testovacej metódy uplatňovanej pri ad-hoc overeniach opomenula potrebné špecifické predkondicionovanie.
                  
                              —
                           
                           
                              Komisia vo vykonávacom rozhodnutí (EÚ) 2015/158 v článku 1 ods. 3 stanovila špecifickú testovaciu metódu. V odôvodnení 10 tohto rozhodnutia Komisia výslovne uviedla, že táto metóda si vyžaduje špecifické predkondicionovanie.
                           
                        
                              —
                           
                           
                              Bez tohto špecifického predkondicionovania by v rozpore s článkom 6 ods. 1 prvou vetou vykonávacieho nariadenia (EÚ) č. 725/2011 nebolo možné získať overiteľné, zopakovateľné a porovnateľné výsledky.
                           
                        
                              —
                           
                           
                              Uskutočnenie preskúmavacieho konania bez špecifického predkondicionovania by navyše v rozpore s článkom 6 ods. 1 druhou vetou vykonávacieho nariadenia (EÚ) č. 725/2011 neumožňovalo reálne a štatisticky významne preukázať výpovednú silu úspor CO2 vyplývajúcich z používania inovačných technológií.
                           
                        
                              —
                           
                           
                              Ďalej bez špecifického predkondicionovania chýba dostatočné prepojenie s „harmonizovaným skúšobným postupom“ nového európskeho jazdného cyklu (NEDC) a s „Worldwide harmonized Light vehicles Test Procedure“ (WLTP) upravenými v nariadení (ES) č. 692/2008 (5) a v nariadení (EÚ) 2017/1151 (6). V súlade so zmyslom a účelom skúšobného postupu, ako aj podľa odôvodnenia 9 vykonávacieho nariadenia (EÚ) č. 725/2017 by sa príslušný skúšobný postup musel riadiť „harmonizovaným skúšobným postupom“, pretože – podľa priebehu konania pri uvedenom skúšobnom postupe – by aj z tohto dôvodu bolo potrebné špecifické predkondicionovanie.
                           
                        
            
                  2.
               
               
                  Druhý žalobný dôvod: porušenie článku 12 ods. 2 vykonávacieho nariadenia (EÚ) č. 725/2017.
                  
                              —
                           
                           
                              Žalovaná ďalej porušila článok 12 ods. 2 vykonávacieho nariadenia (EÚ) č. 725/2017 tým, že nariadila, aby sa nezohľadnila ekologická inovácia za rok 2018, hoci ustanovenie uvádza len rozhodnutie o nezohľadnení v ďalšom kalendárnom roku.
                           
                        
            
                  3.
               
               
                  Tretí žalobný dôvod: porušenie práva byť vypočutý.
                  
                              —
                           
                           
                              Žalovaná nevypočula žalobkyňu v súlade s požiadavkami vyplývajúcimi zo všeobecnej zásady dodržiavania práva na obranu, ako aj požiadavkami vyplývajúcimi z článku 41 ods. 2 písm. a) Charty základných práv Európskej únie.
                           
                        
            
                  4.
               
               
                  Štvrtý žalobný dôvod: porušenie povinnosti odôvodnenia.
                  
                              —
                           
                           
                              Okrem toho žalovaná neodôvodnila rozhodnutie v súlade s požiadavkami článku 296 ods. 2 ZFEÚ a článku 41 ods. 2 písm. c) Charty základných práv Európskej únie. V spornom rozhodnutí sa iba abstraktne odvoláva na odchýlky v testovacích metódach. Nevyjadruje sa však k rozhodujúcej otázke, či a do akej miery testovacia metóda vyžaduje špecifické predkondiconovanie a či žalovaná takúto metódu vo vykonávacom rozhodnutí (EÚ) 2015/158 schválila.
                           
                        
            
         (1)  Nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (Ú. v. EÚ L 140, 2009, s. 1).
      
         (2)  Ú. v. EÚ L 227, 2020, s. 37.
      
         (3)  Vykonávacie rozhodnutie Komisie (EÚ) 2015/158 z 30. januára 2015 o schválení dvoch vysokoúčinných alternátorov spoločnosti Robert Bosch GmbH ako inovačnej technológie na znižovanie emisií CO 2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 26, 31.1.2015, s. 31).
      
         (4)  Vykonávacie nariadenie Komisie (EÚ) č. 725/2011 z 25. júla 2011, ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 194, 2011, s. 19).
      
         (5)  Nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 199, 2008, s. 1).
      
         (6)  Nariadenie Komisie (EÚ) 2017/1151 z 1. júna 2017, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, ktorým sa mení smernica Európskeho parlamentu a Rady 2007/46/ES, nariadenie Komisie (ES) č. 692/2008 a nariadenie Komisie (EÚ) č. 1230/2012 a ktorým sa zrušuje nariadenie (ES) č. 692/2008 (Ú. v. EÚ L 175, 2017, s. 1).